[bookmark: _GoBack]IRIZPENA, 2018KO AZAROAREN 29KOA, PERTSONA FISIKOEN ERRENTAREN GAINEKO ZERGAKO BI HILERIK BEHINGO ORDAINKETA ZATIKATUA ARAUTZEKO FORU DEKRETUAREN PROIEKTUARI BURUZKOA

I.- EGITATEZKO AURREKARIAK

Irizpen honek lantzen duen foru dekretuaren proiektua Aholku Batzorde honetara Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. idatz zatian aurreikusitakoarekin bat etorriz. Irizpen eskaerarekin batera, jendaurrean jartzeko eta entzunaldi izapideen emaitzak jaso dituen memoria ere gehitu da, arau eraginaren txosten bat, eragin ekonomikoari buruzko txosten bat, aurrekontuko eraginari buruzko txosten bat eta genero eraginaren aldez aurreko ebaluazioaren txosten bat, Foru Gobernu Kontseiluaren maiatzaren 23ko 29/2017 Foru Dekretuak, xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak onartzen dituenak, ezarri bezala.

II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen: “araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”.
Lurralde historikoaren zergen arloko eskumenari buruzko lehen erreferentzia Espainiako Konstituzioaren lehen xedapen gehigarrian daukagu. Hau xedatzen du: “Konstituzioak lurralde forudunetako eskubide historikoak babestu eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da.”
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAE eta estatuaren artean sinatutako Ekonomia Itunak, maiatzaren 23ko 12/2002 Legeak onartutakoak, honako hau ezarri zuen 1. artikuluan:
“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Maiatzaren 23ko 12/2002 Legeak, Euskal Autonomia Erkidegoarekiko Ekonomia Ituna onartzen duenak, 30. artikuluan, honako hau ezarri zuen Pertsona fisikoen errentaren gaineko zergari aplikagarria zaion araudiari dagokionez:
“Pertsona Fisikoen Errentaren gaineko Zerga itundutako zerga da eta araudi autonomoari lotuta dago. Ordainarazpena lurraldearen araberako Foru Aldundiari dagokio eragileak ohiko bizilekua EAEn daukanean sortzapen datan”.
Bestalde, maiatzaren 23ko 12/2002 Legeak, Euskal Autonomia Erkidegoaren Ekonomia Ituna onartzen duenak, 8.Bat artikuluan betebehar hau ezartzen du: “ekonomia-jardueretatik datozen etekinen ziozko atxikipenak eta konturako sarrerak lurraldea dela-eta eskumena daukan foru-aldundiak eskatuko ditu, bakoitzak bere arautegia kontuan hartuta, atxikipena egitera edo konturako sarrera egitera behartuta dagoenak ohiko bizilekua edo zerga-egoitza Euskadin badu", eta artikulu bereko 2 zenbakian hau adierazten da: “Pertsona Fisikoen Errentaren gaineko Zerga dela-eta konturako ordainketa zatikatuak egin behar direnean, lurraldearen arabera eskumena duen foru-aldundiak eskatuko ditu, bere arautegiarekin bat etorriz, zergadunak ohiko bizilekua Euskadin badu”.
Hori ikusita ondorioztatzen da Pertsona Fisikoen Errentaren gaineko Zergari buruzko arloa Arabako Lurralde Historikoaren eskumen esklusiboa dela eta, ondorioz, Pertsona Fisikoaren Errentaren gaineko Zergari buruzko azaroaren 27ko 33/2013 Foru Arauaren erregelamenduaren garapenaren aldaketak Aholku Batzordearen derrigorrezko irizpena jaso behar duela.
2.- ERAKUNDE ESKUMENA ETA ARAUDI GAIKUNTZA
Arabako zerga orokorrari buruzko Foru Arauaren4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen erakundeari, arau eraginari, eragin ekonomikoari, aurrekontuko eraginari eta genero eraginaren aldez aurreko ebaluazioari buruzko txostenak emateari, Aholku Batzordeari kontsulta eskatzeari eta onartzeko eskumena duen erakundeari dagokienez.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta publikoa egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2018ko urriaren 25ekoa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.
Bestalde, 2018ko urriaren 24an, Zerga Araudiaren Zerbitzuak genero inpaktuaren txosten bat eman zuen, foru aldundi honetako Berdintasun, Lankidetza eta Kulturartekotasun Zerbitzuak berretsi zuena, 2018ko azaroaren 5eko txostenaren bitartez.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2018ko azaroaren 12koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA.
Foru dekretuaren proiektuak zioen azalpen bat, idatz zati bakarra daukan azalpen atal bat, xedapen gehigarri bat eta azken xedapen bat dauzka; azken horrek zehaztu du aldaketa ALHAOn argitaratu eta hurrengo egunean jarriko dela indarrean. 
Proposatutako aldaketek honako xedapen honetan daukate eragina:
· 40/2014 Foru Dekretua, abuztuaren 1ekoa, Pertsona fisikoen errentaren gaineko zergaren Arautegia onartzen duena.
IV. ARAUDI PROPOSAMENAREN ANALISIA
Zerga betebeharretako bat, Arabako Zerga Orokorrari buruzko otsailaren 28ko 6/2005 Foru Arauaren 23. artikuluan arautzen dena, honako hau da: “Zerga-betebehar nagusiaren kontura ordainketak egin beharra hauxe da: zatikako ordainketak egin behar dituenak, atxikitzaileak edo konturako sarrerak egin behar dituenak Zerga Administrazioari kopuru jakin bat ordaintzea”.
Horren ondorioz, Pertsona Fisikoen Errentaren gaineko Zergari buruzko 33/2013 Foru Arauaren 110. artikuluak betebehar hau ezartzen du: “Jarduera ekonomikoren bat egiten duten zergadunek zatikako ordainketak egin behar dituzte zerga honen kontura (araudian zehaztuko da nola)”.
Zatikako ordainketa horiek, martxoaren 7ko 2/2018 Foru Arauak, Arabako zerga sistemako hainbat arau eta zerga aldatzekoak, Pertsona Fisikoaren Errentaren gaineko Zergari buruzko azaroaren 27ko 33/2013 Arauaren 110. artikuluan sartutako aldaketaren arabera, bi hilerik behingoak izan daitezke, eta dauden hiru edo sei hilerik behingoei gehitzen zaizkie.
Ondorioz, egokia da Diputatuen Kontseiluaren abuztuaren 1eko 40/2014 Foru Dekretuak onartutako Zergaren Arautegia aldatzea, hiru eta sei hilerik behingo ordainketa zatikatuen egungo arauketari eutsiz eta bi hilerik behingoen arauketa sartuz. Horretarako artikulu berri bi sartu dira, hauek hain zuzen ere:
106. bis artikulua. Bi hilerik behingo zatikako ordainketen zenbatekoa
Zatikako ordainketen modalitate honetarako betebehar formalak, eskuratzeko epeak eta uko egitea, jarduera hasiz gero jarduteko modua, zatikako ordainketaren zenbatekoa eta aplikatu beharreko kenkariak ezartzen dira.
Zatikako ordainketaren zenbatekoa kalkulatzeari dagokionez, haiek dagozkion urtearen azkenaurrekoko jardueraren etekin garbien ehuneko 3,33an ezartzen da hura, zein ere den etekin garbia kalkulatzeko metodoa. Nekazaritza, abeltzaintza, basogintza edo arrantza jardueren kasuan, ehuneko 2ra murrizten da ehuneko hori.
Kenkariak jarduera ekonomikoen etekinetan egindako atxikipenen eta konturako sarreren seirenean finkatzen dira, zatikako ordainketen urtearen azkenaurrekokoei dagokienez.
Hori hala izanik ere, jarduera hasteko kasuetan zergadunak hasteko urtean egingo du zatikako ordainketen autolikidazioa eta, oro har, hari dagozkion bi hiletako jardueratik datozen etekinen ehuneko 3,33 sartuko da eta ehuneko 2 nekazaritza, abeltzaintza, basogintza edo arrantza jardueren kasuan. 
Jarduera hasteko kasuan aplikatu beharreko kenkariak dagokion etekin garbia kalkulatzeko zenbatutako etekinetan egindako atxikipenen eta konturako sarreren zenbateko osoan finkatzen dira.
107. bis artikulua. Bi hilerik behingo zatikako ordainketen aitorpena eta ordainketa
Bi hilerik behingo zatikako ordainketa sartzeko epeak apiril, ekain, abuztu, urri, abendu eta otsailaren bataren eta hil horien ondorengoaren hamarraren arteko egunak izango dira.
Xedapen erantsia.
Bi hilerik behingo zatikako ordainketaren aukera, noski, 2019ko ekitaldian lehen aldiz aplika daitekeena, 2019ko urtarrilaren 18a arte egin ahalko da; izan ere, modalitate hori eskuratzeko epe orokorra dagokion urtearen aurreko abendua da.
V. ONDORIOAK
LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.
